Source: https://www.uad.sk/33/elektronicka-komunikacia-od-1-1-2018-uniqueiduchxzASYZNbaPiNpHHX2-0lm9SWG4OOh1UWBS0tlgLw/
Timestamp: 2018-11-18 08:57:19+00:00
Document Index: 4170279

Matched Legal Cases: ['§ 14', '§ 13', '§ 14', '§ 2', '§ 49', '§ 6', '§ 6', '§ 12', '§ 13', '§ 33', '§ 33', '§ 155', '§ 6', '§ 49', '§ 6']

Elektronická komunikácia od 1. 1. 2018 | Účtovníctvo a dane
Elektronická komunikácia od 1. 1. 2018
Platitelia DPH musia s finančnou správou povinne komunikovať elektronicky už od roku 2014. Od 1. 1. 2018 sa povinná elektronická komunikácia rozširuje na všetky právnické osoby zapísané v obchodnom registri a od 1. 7. 2018 aj na všetky fyzické osoby - podnikateľov.
Rozšírenie elektronickej komunikácie aj pre subjekty, ktoré nie sú platiteľmi DPH.
Novelou daňového poriadku s účinnosťou od 1. 1. 2018 sa v zákone č. 563/2009 Z. z. v § 14 ods. 1 písm. a) a písm. d.) doplnili ustanovenia o ďalšie osoby na elektronickú komunikáciu.
Povinnosť doručovať podania elektronickými prostriedkami podľa § 13 ods. 5 finančnej správe má:
písm. a) daňový subjekt, ktorý je platiteľom dane z pridanej hodnoty alebo právnickou osobou zapísanou v obchodnom registri, alebo fyzickou osobou – podnikateľom registrovanou pre daň z príjmov,
písm. d) zástupca neuvedený v písmenách b) a c) za daňový subjekt podľa písmena a).
V prechodných ustanoveniach novely daňového poriadku je ďalej uvedené, že fyzická osoba - podnikateľ registrovaná pre daň z príjmov, je povinná podľa § 14 v znení účinnom od 1. 1. 2018 postupovať od 1. 7. 2018.
To znamená, že od 1. 1. 2018 sa rozšíri okruh elektronicky komunikujúcich o:
a od 1. 7. 2018 fyzické osoby – podnikateľov registrovaných pre daň z príjmov a ich zástupcov.
Poznámka: Povinnosť komunikovať elektronicky od 1. 7. 2018 sa bude týkať fyzických osôb, ktoré sú podnikateľmi podľa § 2 ods. 2 zákona č. 513/1991 Zb. Obchodný zákonník v z. n. p., registrovanými pre daň z príjmov podľa § 49a zákona č. 595/2003 Z. z. o dani z príjmov v znení neskorších predpisov. Ide o daňové subjekty, ktoré majú príjmy podľa § 6 ods. 1 a 2 zákona č. 595/2003 Z. z. o dani z príjmov v znení neskorších predpisov.
Fyzické osoby registrované pre daň z príjmov iba z dôvodu prenájmu nehnuteľnosti podľa § 6 ods. 3, (t. j. prenájom nie je živnosťou), nebudú povinné komunikovať elektronicky.
Informácia: Pre daňovníkov nezaložených alebo nezriadených na podnikanie podľa § 12 ods. 3 zákona o dani z príjmov (napr. občianske združenia, štátom uznané cirkvi a náboženské spoločnosti, spoločenstvá vlastníkov bytov a nebytových priestorov, obce, vyššie územné celky, príspevkové a rozpočtové organizácie, nadácie...) bude aj po termíne 1.1.2018 elektronická komunikácia dobrovoľná, nakoľko nie sú zapísaní v Obchodnom registri.
Podávanie štruktúrovaných dokumentov po 1. 1. 2018
Novela daňového poriadku upravila aj znenie § 13 ods. 5 zákona č. 563/2009 Z. z., v ktorom sa uvádza, že podanie, ktoré má predpísanú štruktúrovanú formu podľa tohto zákona alebo osobitného predpisu (napr. zákona č. 222/2004 Z. z.), možno podať len prostredníctvom elektronickej podateľne podľa § 33 ods. 2 cez určené dátové rozhranie a v súlade s podmienkami a podrobnosťami o elektronickej komunikácii zverejnenými na webovom sídle finančného riaditeľstva podľa § 33 ods. 4.
To znamená, že všetky podania, ktoré majú štruktúrovanú formu ako napr. daňové priznanie, súhrnný výkaz, kontrolný výkaz a ďalšie sa po 1. 1. 2018 budú musieť podávať výlučne len cez portál finančnej správy, resp. cez aplikáciu eDANE/Java alebo eDANE/Win.
Fyzická alebo právnická osoba môže elektronicky odosielať dokumenty finančnej správe troma spôsobmi:
- aktivovanej eID karty (občianskeho preukazu s čipom),
- prostredníctvom dohody (dohoda sa uzatvára s daňovým úradom podľa 13 ods. 5 zákona č. 563/2009 Z. z.). Po 1. 1. 2018 právnické osoby nebudú mať možnosť s daňovým úradom uzatvoriť dohodu. Túto možnosť po novele daňového poriadku budú mať už len fyzické osoby. Avšak dohody uzatvorené do 31. 12. 2017 budú platné aj po 1. 1. 2018 a je možné pomocou takejto dohody podpisovať a odosielať dokumenty.
Komu vznikne od 1. 1. 2018 povinnosť komunikovať elektronicky?
Od 1. 1. 2018 sa rozšíri okruh elektronicky komunikujúcich aj o právnické osoby zapísané v obchodnom registri a ich zástupcov. Od 1. 7. 2018 sa bude elektronická komunikácia týkať aj fyzických osôb – podnikateľov registrovaných pre daň z príjmov a ich zástupcov.
Poznámka: Platiteľ DPH je automaticky povinný komunikovať iba elektronicky.
Budú mať povinnosť elektronicky komunikovať aj občianske združenia, či neziskové organizácie?
Pre občianske združenia a neziskové organizácie bude aj po termíne 1. 1. 2018 elektronická komunikácia dobrovoľná, nakoľko nie sú zapísané v obchodnom registri (ďalej „OR“).
Budú musieť aj pozemkové spoločenstvá s právnou subjektivitou po 1. 1. 2018 povinné komunikovať s FS elektronicky?
Pozemkové spoločenstvá nebudú povinné po 1. 1. 2018 komunikovať s FS elektronicky, nakoľko nie sú zapísané v OR.
Čo sa stane ak právnická osoba zapísaná v obchodnom registri podá po 1. 1. 2018 napr. daňové priznanie z dani motorových vozidiel (štruktúrované tlačivo) v papierovej forme?
Nakoľko od 1. 1. 2018 právnické osoby zapísané v obchodnom registri majú povinnosť komunikovať iba elektronicky, tak správca dane na takéto podanie nebude prihliadať a uloží daňovému subjektu pokutu za nepodanie daňového priznania v lehote podľa § 155 zákona č. 563/2009 Z. z. o správe daní (daňový poriadok).
Povinná elektronická komunikácia po 1. 7. 2018 pre fyzické osoby (neplatiteľov DPH):
V prípade, že FO dosahuje príjem len z prenájmu (§ 6 ods. 3 zákona č. 595/2003 Z. z. o dani z príjmov - nemá živnostenské oprávnenie) bude povinná komunikovať elektronicky?
Nie. Povinnosť komunikovať elektronicky od 1. 7. 2018 sa bude týkať len fyzických osôb, ktoré sú podnikateľmi, registrovanými pre daň z príjmov podľa § 49a zákona č. 595/2003 Z. z. o dani z príjmov. Ide o daňové subjekty, ktoré majú príjmy podľa § 6 ods. 1 a 2 zákona č. 595/2003 Z. z. o dani z príjmov.
Môže fyzická osoba (živnostník) podať daňové priznanie do 31. marca 2018 písomne?
Daňové priznanie za rok 2017 (termín do 31. marca 2018) môže fyzická osoba podať písomne (papierovo) bez toho, aby si musela vybaviť registráciu na elektronickú komunikáciu. Poznámka: Avšak platiteľ DPH je automaticky povinný komunikovať iba elektronicky.
Koniec predĺženej lehoty na podanie daňového priznania v roku 2018 pripadne na 2. 7. 2018. Musí byť daňové priznanie podané elektronicky, ak ho fyzická osoba (živnostník) podá 2. 7. 2018, teda v posledný deň predĺženej lehoty?
Keďže toto daňové priznanie fyzická osoba podáva už po 1. 7. 2018 musí byť toto podanie uskutočnené elektronicky. Ak by podanie bolo vykonané do 30. 6. 2018, správca dane ho bude akceptovať aj v papierovej forme.
Ďalšie informácie k téme "Elektronická komunikácia od 1. 1. 2018"